Aneurisme eis ‘kaalvoetkind’ van CenturionLizay Roeloffze (10) is Woensdag dood ná ŉ ernstige breinaneurisme. (Foto: Verskaf) “Sy was ons prinses, ons mooiste poppie. Sy het ŉ positiewe uitwerking op almal in haar lewe gehad en almal wou ŉ stukkie van haar hê.” Só het ŉ hartgebroke Gert Roeloffze van Eldoraigne in Centurion Donderdag oor die skielike dood van sy “kaalvoetmeisiekind” Lizay (10) gesê. Lizay is Woensdag dood ná ŉ ernstige breinaneurisme Dinsdagmiddag. Sy was ŉ gr. 4-leerder by Laerskool Bakenkop. Roeloffze sê sy dogter was nog altyd gesond en op die betrokke dag besig om in die dansateljee by hul huis te dans toe hy haar skielik hoor huil het. “Ek werk van die huis af en was besig met ŉ aanlyn vergadering. Ek het myself verskoon om te gaan kyk wat fout is. Ek het vermoed sy het dalk geval en seergekry. Sy was in haar kamer en het van ŉ vreeslike kopseer gekla.” Roeloffze het vir sy dogter water gegee en sy seun, Dian (11), gevra om ŉ Panado te kry. “Ek het nie verwag dit is iets ernstig nie, maar tog besluit om haar dokter toe te vat. Ek het skaars by my rekenaar gekom om my vergadering af te sluit toe Dian my vreesbevange kom roep het. “Pappa moet kom, daar is groot fout.” Lizay Roeloffze was ŉ gr. 4-leerder by Laerskool Bakenkop in Centurion. (Foto: Verskaf) Roeloffze het sy dogter op die kombuisvloer aangetref – haar boetie het reeds ŉ kussing onder haar kop gesit. “Ek het haar opgetel en kon sien die een kant van haar gesiggie hang. Ek het dadelik gedink sy het ŉ beroerte gehad. Sy kon nie praat nie en het ŉ verwilderde, bekommerde uitdrukking in haar oë gehad.” Dít, sê Gert, spook nou nog by hom. Roeloffze het met sy dogter Unitas toe gejaag. Hy het ook sy vrou, Christa, gebel om hom by die hospitaal te kry. “Dian het agter by haar gesit en ek het haar hand vasgehou terwyl ek bestuur het. Sy het in dié stadium steeds gereageer aangesien sy my hand gedruk het wanneer ek met haar praat.” Kort ná hul aankoms by die hospitaal het dokters die egpaar meegedeel dat die hoeveelheid bloeding weens die aneurisme reeds ernstige breinskade veroorsaak het. Later die middag sou hulle hoor dat sy waarskynlik breindood is. Dit is nie duidelik wat die aneurisme veroorsaak het nie. “Teen 14:00 die volgende middag was alles verby en ons dogtertjie was weg. Dit voel so onwerklik. ŉ Mens verstaan dit nie. Dis ŉ seer wat jy vir niemand kan verduidelik nie.” ŉ Lewe om te vier Roeloffze sê hul gesin is verpletter, maar dat die ondersteuning van hul geliefdes, die skool- en kerkgemeenskap hulle dra. Dian (11), Gert, Lizay (10) en Christa Roeloffze. (Foto: Verskaf) Hulle wil ook Lizay se kort, maar gelukkige lewe en menswees vier. “Sy was ŉ baie spesiale meisie. Sy het so vinnig in ons lewe gekom aangesien my vrou eers op vyf maande uitgevind het dat sy Lizay verwag. Nou voel dit of sy net so vinnig weer van ons af weggeneem is. “Sy was regte raakvatter. Sy het ŉ sterk persoonlikheid gehad en ons gedurig op ons tone gehou,” lag Roeloffze. Hy sê Lizay was ook uiters lief vir die buitelewe en dat sy altyd kaalvoet geloop het. “Sy was ook lief vir diere en kamp.” Lizay het moderne dans beoefen en by die skool aan netbal, atletiek en hokkie deelgeneem. Sy was ook onder die tien topleerders in haar graad vir akademie. “Sy was ŉ natuurlike leier. Sy was ook ŉ regte moederfiguurtjie. Sy het tot vir my kos gemaak en gebring wanneer ek tuis werk omdat sy geweet het ek sou vergeet om te eet.” Haar grootste liefde, sê haar pa, was egter haar familie, maats en die Here. “Sy was so opgewonde oor ŉ geselligheid wat Vrydagaand vir kinders by Doxa Deo-gemeente in Midstream gehou word. Sy sou ook ŉ maatjie saamvat. Wanneer ons huisgodsdiens beoefen het sou sy altyd ŉ stukkie wou voorlees en bid.” Lizay Roeloffze (10) is Woensdag dood ná ŉ ernstige breinaneurisme. (Foto: Verskaf) Roeloffze sê Lizay was ook baie erg oor haar boetie en uiters geheg aan haar ma. “Sy en haar ma het alles saam gedoen. Hulle was beste maats. Sy kon in die middae nie wag tot haar ma by die huis kom sodat hulle oor die dag kon gesels nie. Haar ma was haar rolmodel.” Roeloffze sê hy vind berusting daarin dat haar boetie byna die heeltyd by haar was toe sy sleg gevoel het. “Hy is ŉ held. Die manier hoe hy hom oor haar ontferm het spreek boekdele van die spesiale band wat hulle gehad het.” Roeloffze sê Lizay laat ŉ groot leemte in hul liefdevolle huishouding vol spesiale tradisies. “Ons gee gereeld drukkies en sê ons is lief vir mekaar. Lizay het dit veral baie gedoen. Ons gaan haar baie mis.” Die gesin is tans besig om reëlings vir Lizay se gedenkdiens volgende week te finaliseer.